ועדת הפנים ואיכות הסביבה, כנסת 15, פרוטוקול מספר 146, 2000-07-31 13:50

דוד אזולאי: אני מתכבד לפתוח את הישיבה.

דוד אזולאי: הצעת חוק לתיקון פקודת העיריות (מס' 75) (התפלגות סיעה), התש"ס-2000, של חבר הכנסת יולי אדלשטיין.

דוד אזולאי: זו הצעה שעברה בקריאה טרומית ובקריאה ראשונה ואנחנו נחליט על קריאה שניה ושלישית.

דוד אזולאי: אני חושב שלמציע אין מה להוסיף מעבר למה שנאמר פה.

יולי יואל אדלשטיין: רק להודות ליושבת ראש הוועדה ולכל העובדים שסייעו בעניין.

אלי וולצקי: הערה ראשונה לגבי סעיף 1(1):

אלי וולצקי: תוספת של "או סיעה של הכנסת".

אלי וולצקי: כאן לא ברור האם הכוונה היא שחבר מועצה שפרש, לא יוכל להיות מועמד בסיעה של הכנסת בבחירות הבאות?

אלי וולצקי: האם זאת הכוונה?

אלי וולצקי: כי אם כן, אני חושב שזאת סנקציה מאוד מרחיקת לכת.

סיגל קוגוט: הסנקציה קיימת.

סיגל קוגוט: הוגשה עתירה לבית המשפט הגבוה לצדק, שיש אפליה לטובת הסיעות של הכנסת וזה בא להסיר את האפליה.

סיגל קוגוט: כי היום, אסור לו להיות חבר של סיעה במועצה ואם הוא כבר פרש, הוא צריך ללכת בסיעה עצמאית ולראות מה כוחו.

סיגל קוגוט: אלא, שהתיקון לא חל על הסיעות של הכנסת.

סיגל קוגוט: בית המשפט הגבוה לצדק העיר שיש בזה משום אפליה, כי אם רוצים למנוע מאדם לבגוד במפלגתו, לא משנה אם הוא בוגד בה והולך לסיעה של הכנסת או בוגד בה והולך לסיעה של המועצה.

סיגל קוגוט: ואם רוצים שהוא יוכיח את עצמו בסיעה עצמאית, אם הוא בוגד בה, לא צריכים להבחין כאן בין אם הכתובת שלו היא סיעה של המועצה היוצאת או סיעה של הכנסת.

אלי וולצקי: אבל התוצאה יוצאת הרבה יותר מרחיקת לכת, משום ש...

יולי יואל אדלשטיין: לא, אם מותר לי להתערב לרגע בדיון הזה ואם אני מבין אותך נכון לגבי מה שעלה כאן בדיון: בשני הנושאים, הן של סיעה מקומית והן בסיעה של הכנסת, מדובר בבחירות מוניציפאליות ולא מדובר בבחירות לכנסת.

יולי יואל אדלשטיין: היתה אפליה של משרד המשפטים במהלך הדיון כאן, בוועדת הפנים.

יולי יואל אדלשטיין: האפליה היתה, שאם אותו אדם שפרש בניגוד לחוקים מסיעתו התמודד בפעם הבאה לרשימה ואני נותן דוגמא לצורך העניין: פתח תקווה בתנופה, אז אסור לו.

יולי יואל אדלשטיין: אבל, אם אותה רשימה תהיה אשר תהיה, רשימת הליכוד או רשימת ישראל בעליה לצורך העניין בפתח תקווה, אז מותר לו.

יולי יואל אדלשטיין: את האפליה הזאת סעיף קטן (1) מנסה למנוע.

יולי יואל אדלשטיין: מדובר בבחירות מוניציפאליות ולא מדובר ברצון שלו להיבחר לכנסת.

סיגל קוגוט: זה תיקון לפקודת העיריות.

סיגל קוגוט: איך זה יכול להיות קשור לבחירות לכנסת?

אלי וולצקי: ואז מדובר גם בסיעה...

סיגל קוגוט: הוא יכול להקים גם סיעה חדשה.

סיגל קוגוט: מותר לו.

סיגל קוגוט: פרשת – נראה אותך.

נתן מאיר: בכל מקרה, ההתמודדות שלו בבחירות הבאות יכולה להיות רק ברשימה חדשה.

נתן מאיר: ..

אלי וולצקי: כמו ההסדר לגבי חברי כנסת.

אלי וולצקי: אם משווים את זה להסדר לגבי חברי כנסת, יש שם החמרה ברורה לעומת ההסדר של חברי כנסת, כי שם אין סייג להתפלגות סיעה של שנתיים.

אלי וולצקי: ..

יולי יואל אדלשטיין: אני רוצה לומר, שזה לא מעניינה של ועדת הפנים, אבל בוועדת חוקה חוק ומשפט יש הצעת חוק זהה הנוגעת לחברי הכנסת בכנסת, הפעם בבחירות הכלליות, והיא עברה הכנה לקריאה ראשונה ואושרה לקריאה ראשונה ובעזרת השם יתברך אני מקווה שהיא תהפוך לחוק לכל דבר, אחרי הפגרה.

אלי וולצקי: אם ההסדר יהיה דומה.

אלי וולצקי: ..

יולי יואל אדלשטיין: ההסדר יהיה כמעט זהה עם ההבדלים המתבקשים, כי אלה שני חוקים שונים.

יולי יואל אדלשטיין: לכן זה נדון כאן, בוועדת הפנים, כי זאת פקודת העיריות וההצעה לתיקון חוק הבחירות, שהאכסניה שמציעים לו הוא חוק מימון המפלגות, יהיו סנקציות בכנסת כשיה

יולי יואל אדלשטיין: פכו לחוק.

יולי יואל אדלשטיין: ..

דוד אזולאי: הוא יכול להכריז על עצמו כסיעה ולקבל מימון מפלגה?

יולי יואל אדלשטיין: מי?

דוד אזולאי: אותו אדם שפרש?

יולי יואל אדלשטיין: כן.

יולי יואל אדלשטיין: אין שום סנקציה וזה בדיוק העניין.

דוד אזולאי: הוא יכול להמשיך לקבל את המימון?

אהוד שילת: אין סנקציה במימון.

אהוד שילת: העניין של דרישה והתפלגות נוגע אך ורק לאיזו רשימת מועמדים הוא יכול לרוץ.

אהוד שילת: יש גם סנקציה נוספת שהוא לא יכול להיבחר באותה קדנציה לסגן וכן הלאה, אבל ככל שמדובר על בחירות, השאלה היא: באיזו רשימה הוא יכול לרוץ בבחירות הקרובות.

אהוד שילת: הסנקציה היא שהוא יכול לרוץ רק ברשימה חדשה.

אהוד שילת: באיסוף חתימות ומתן ערבון.

אהוד שילת: אשר למימון, אין סנקציה.

אהוד שילת: אין לו גם סנקציה כסיעה.

אהוד שילת: כלומר, כל הנושא של פרישה והתפלגות מגיעים עד היום ה-66 שלפני יום הבחירות.

אהוד שילת: באותו יום, בכל רשות המועצה מתכנסת ומזדהים חברי המועצה, איש לפי מחנהו ואיש לפי דיגלו.

אהוד שילת: לגבי ההזדהות הזאת, נאמר בסעיף 125 במפורש, שהיא לא פרישה או התפלגות.

אהוד שילת: כלומר, זו הזדהות מוכרת.

אהוד שילת: זה סעיף בחוק הבחירות לרשויות, שקיים מקדמת-דנא, שאומר: מה שהיה עד עכשיו במשך הקדנציה, אנחנו יודעים.

אהוד שילת: עכשיו, לקראת הבחירות, בואו נשחק עם הקלפים האמיתיים.

אהוד שילת: איך כל אחד מכם מתכונן לרוץ.

אהוד שילת: בואו נעשה הזדהות סיעתית מחדש, "פריש מיש", כמו במשחק קלפים וכל אחד יגיד באיזו סיעה הוא.

אהוד שילת: ברגע שהוא אמר שהוא סיעה – הוא סיעה.

אהוד שילת: אם הוא פרש, הוא לא יכול להתמודד תחת רשימה של כנסת או סיעה יוצאת.

אהוד שילת: הוא צריך להגיש רשימה חדשה גם אם הוא סיעה.

אהוד שילת: ..

דוד אזולאי: ביום ההזדהות הוא יכול לפרוש מסיעתו?

אהוד שילת: כן.

דוד אזולאי: אם הוא הודיע על פרישה מסיעתו באמצע הקדנציה, אז הוא לא יוכל להצטרף לסיעה אחרת והוא יהיה חייב ללכת בסיעה חדשה.

אהוד שילת: אם הוא יתאפק עד יום ההזדהות, הכל בסדר.

דוד אזולאי: אבל ביום ההזדהות, מותר לו להתפלג.

אהוד שילת: נכון.

יולי יואל אדלשטיין: אבל לא זה מה שניסינו למנוע.

יולי יואל אדלשטיין: ניסינו למנוע, כפי שגם אמר נציג השילטון המקומי באותה פגישה, את כל ה"סחר סוסים" מיד לאחר הבחירות וכל ה"פריש מיש" כפי שתיאר מר שילת.

דוד אזולאי: מתי תתחיל התחולה?

מירי פרנקל-שור: השאלה היא אם אתה רוצה שהתחולה תיכנס רק בבחירות של 2003, בבחירות הכלליות הקרובות.

מירי פרנקל-שור: אין שום מניעה שזה יקרה.

דוד אזולאי: אפשר לעשות את זה מיידי?

אהוד שילת: יש בחירות בספטמבר בהרבה רשויות מקומיות.

אהוד שילת: אני לא יודע אם החוק הזה יחקק עד ספטמבר ביומיים שנותרו למושב הנוכחי, אבל, אני חושב שאפשר לעשות זאת מיידית.

נתן מאיר: למה החוק הקיים מבדיל בין פרישה להתפלגות סיעה?

נתן מאיר: פרישה לכאורה זה הדבר השלילי, והתפלגות זה דבר לא חיובי, אבל ניטראלי.

נתן מאיר: התפלגות זה כאילו עניין אידיאולוגי.

נתן מאיר: כשמדברים על קבוצה גדולה של חברים שפורשת, אז לא רואים אותם ככאלה שפורשים מטעמים אישיים אלא רואים זאת כמשהו אידיאולוגי, ולכן זה נקרא לגיטימי.

יולי יואל אדלשטיין: זאת סוגיה שנדונה בוועדת החוקה חוק ומשפט, כשמדובר בחברי כנסת.

יולי יואל אדלשטיין: הרי ברור שיכולים לצוץ חילוקי דעות, הכל יכול להיות.

יולי יואל אדלשטיין: אמנם בתחום המוניציפאלי זה פחות אידיאולוגי, אבל נניח שהבטחת לצורך העניין להילחם בכפיה החרדית בעיר.

יולי יואל אדלשטיין: במקום זה, מן היום הראשון אתה עושה את ההיפך.

יולי יואל אדלשטיין: אז צצו חילוקי דעות.

יולי יואל אדלשטיין: אבל, אם ההבדלים האלה או חילוקי הדעות האלה צצו למחרת הבחירות, יש לזה ריח מאוד לא טוב.

יולי יואל אדלשטיין: כלומר, היתה פה איזו שהיא הונאה כלפי הבוחרים.

יולי יואל אדלשטיין: איך בכלל הגעת למועצה במצב כזה?

יולי יואל אדלשטיין: אם אחרי שנתיים שלוש של עבודה משותפת נתגלעו חילוקי דעות?

יולי יואל אדלשטיין: אנחנו גם לא רוצים ליצור מרוב רצון טוב מצב הפוך, שאתה בעצם מקבע את כל האנשים ולכן אנחנו אומרים: גם בכנסת וגם בתחום המוניציפאלי.

יולי יואל אדלשטיין: אם באמת עבדתם כל השנים ומיציתם את עצמכם – תתפלגו.

יולי יואל אדלשטיין: אבל, אל תעשו את זה למחרת הבחירות.

דוד אזולאי: אני מקווה שנביא את ההצעה לקריאה שניה ושלישית כבר במושב הנוכחי, ובכך עשינו שירות טוב לרשויות המקומיות.

דוד אזולאי: ומי שאמר שאין שיתוף פעולה בין ש"ס לישראל בעליה – טועה.

דוד אזולאי: אני עובר להצבעה: מי בעד להעביר את הצעת החוק לקריאה שניה ושלישית?

דוד אזולאי: בעד - 2 נגד - אין נמנעים - אין הצעת החוק עברה למליאה לקריאה שניה ושלישית.

דוד אזולאי: אני מודה לכולם.

דוד אזולאי: הישיבה נעולה.